ΓΡΑΠΤΗ ΕΡΩΤΗΣΗ E-3116/96 υποβολή: Maartje van Putten (PSE) προς την Επιτροπή (18 Νοεμβρίου 1996)

Θέμα: Σύμβαση για τη Βιοποικιλότητα

Ένας από τους ρητούς στόχους της Σύμβασης για τη Βιοποικιλότητα συνίσταται στη βιώσιμη χρήση των φυσικών πόρων.

Συγχρόνως, αναγνωρίζεται στο πλαίσιο της Σύμβασης η ανάγκη λήψης ειδικών μέτρων για την κάλυψη των αναγκών των αναπτυσσομένων χωρών, προκειμένου να καταστεί δυνατή η βιώσιμη χρήση των φυσικών πόρων.

Λαμβάνοντας υπόψη το γεγονός ότι καθίσταται όλο και πιο αντιληπτή η αλληλοεξάρτηση μεταξύ διατήρησης της βιοποικιλότητας και ανάπτυξης: Μπορεί η Επιτροπή να παρουσιάσει μια επισκόπηση των δραστηριοτήτων που υποστηρίζει στο πλαίσιο των στρατηγικών που εφαρμόζονται στις αναπτυσσόμενες χώρες χάριν διατηρήσεως της βιοποικιλότητας; Με ποιον τρόπο και σε τι βαθμό συμβάλλει η υποστήριξη αυτή στην υλοποίηση του διπλού στόχου που αφορά στη διατήρηση της βιοποικιλότητας και την (οικονομική) ανάπτυξη των αναπτυσσομένων χωρών;

Aπάντηση του κ. Pinheiro, εξ ονόματος της Επιτροπής (19 Δεκεμβρίου 1996)

Η Κοινότητα έχει μακρά παράδοση στην υποστήριξη στρατηγικών, προγραμμάτων και σχεδίων που έχουν στόχο την προστασία της βιοποικιλότητας στις αναπτυσσόμενες χώρες ενώ εξασφαλίζει την απαραίτητη σύνδεση με την παροχή κοινωνικών και οικονομικών κινήτρων, για να συμβάλει στον ευρύτερο στόχο της αειφόρου ανάπτυξης.

Η συνεργασία για την ανάπτυξη εκ μέρους της Κοινότητας λαμβάνει υπόψη της τον τριπλό στόχο της σύμβασης για την βιοποικιλότητα, π.χ. τη διατήρηση της βιοποικιλότητας, την αειφόρο χρήση των στοιχείων της και τη δίκαιη κατανομή των πλεονεκτημάτων που προέρχονται από τη χρήση των γενετικών πόρων. Η Κοινότητα υπογράμμισε ότι προσδίδει μεγάλη σημασία στην ανάπτυξη στρατηγικών για την εθνική βιοποικιλότητα από όλα τα μέρη της σύμβασης. Αυτές οι εθνικές στρατηγικές θα παράσχουν χρήσιμη πληροφόρηση και καθοδήγηση για την επιλογή σχεδίων ώστε να εξασφαλιστεί η ενσωμάτωση των περιβαλλοντικών θεμάτων στην αναπτυξιακή συνεργασία.

Η Επιτροπή εφαρμόζει τώρα μία αξιολόγηση της περιβαλλοντικής απόδοσης των κοινοτικών προγραμμάτων στις αναπτυσσόμενες χώρες. Στο πλαίσιο της αξιολόγησης αυτής, συντάχθηκε απογραφή των προγραμμάτων για το περιβάλλον και τα τροπικά δάση, η οποία δείχνει ότι κατά την περίοδο 1990-95, το σύνολο των πόρων που δεσμεύτηκαν για σχέδια που συνδέονταν άμεσα ή έμμεσα με τη διατήρηση της βιοποικιλότητας και την αειφόρο διαχείριση των φυσικών πόρων ήταν ύψους 644 εκ. ECU (χερσαίοι πόροι: 209 εκ. ECU, θαλάσσιοι πόροι: 40 εκατ. ECU, υδάτινοι πόροι: 28 εκατ. ECU, τροπικά δάση: 307 εκατ. ECU, βιοποικιλότητα: 60 εκατ. ECU).

Από το ποσό, 287 εκατ. ECU δεσμεύτηκαν για τα ειδικά κονδύλια του προϋπολογισμού Β7-6200 «Περιβάλλον στις αναπτυσσόμενες χώρες» και Β7-6201 «Ενέργειες για την αειφόρο διαχείριση των τροπικών δασών», τα οποία, και τα δύο, περιλαμβάνουν τη διατήρηση της βιοποικιλότητας και την αειφόρο διαχείριση των φυσικών πόρων στους τομείς κύριας προτεραιότητας για υποστήριξη. Επιπλέον, 6 εκατ. ECU δεσμεύτηκαν από το κονδύλιο του προϋπολογισμού Β7-8110 (γενικό περιβάλλον) για μικρές δραστηριότητες όπως υποστήριξη σε διασκέψεις, συναντήσεις, εργαστήρια, δημοσιεύσεις, μελέτες, εκθέσεις και επί τόπου σχέδια που αφορούν τη διατήρηση και την αειφόρο χρήση των δασών και τη βιοποικιλότητα.

Σε επίπεδο στρατηγικής, η Επιτροπή βρίσκεται στο τελικό στάδιο προετοιμασίας της στρατηγικής για την ανάπτυξη των προστατευομένων περιοχών για τη διατήρηση της βιοποικιλότητας, που θα συγκεντρώσει την προσοχή της στην αναγκαιότητα συμβιβασμού των αναγκών για τη διατήρηση με τις κοινωνικές και οικονομικές ανάγκες των τοπικών κοινοτήτων. Η προσέγγιση αυτή εφαρμόζεται ήδη σε πολλά προγράμματα και σχέδια στην Ασία και στη Λατινική Αμερική και στις χώρες της Αφρικής, της Καραϊβικής και του Ειρηνικού. Η Επιτροπή βρίσκεται επίσης στη διαδικασία προετοιμασίας της πρότασής της για μια κοινοτική πολιτική για την βιοποικιλότητα που θα ανταποκρίνεται στις υποχρεώσεις της Κοινότητας βάσει του άρθρου 6 της σύμβασης για τη βιοποικιλότητα, σύμφωνα με την οποία ζητείται από όλα τα μέρη να προτείνουν εθνικές στρατηγικές και να ενσωματώσουν τα θέματα που αφορούν τη βιοποικιλότητα σε συναφείς πολιτικές. Η πρόταση θα περιλαμβάνει ένα τμήμα για την ενσωμάτωση θεμάτων βιοποικιλότητας στην αναπτυξιακή πολιτική συνεργασίας της Κοινότητας.

Στις αρχές του 1997, η Επιτροπή θα εκδόσει τους προσανατολισμούς της για την αναπτυξιακή συνεργασία στον δασικό τομέα με ειδικό κεφάλαιο που θα αφορά τη διατήρηση των οικοσυστημάτων και της βιοποικιλότητας ενώ θα εμμένει στην ανάγκη για την ενσωμάτωση της κοινωνικής και οικονομικής διάστασης σε ενέργειες που έχουν στόχο την αειφόρο ανάπτυξη και διαχείριση των δασικών πόρων.

Η Επιτροπή μελετά επίσης τους όρους για την εφαρμογή των διατάξεων της σύμβασης για την κατανομή των πλεονεκτημάτων που προέρχονται από τη βιομηχανική και γεωργική χρήση της βιοποικιλότητας.